Vlak 3: DA, VF Plus verwelkom aankondiging; EFF verwerp dit | Maroela Media
Die DA en VF Plus het pres. Cyril Ramaphosa se aankondiging dat die land op 1 Junie na koronavirus-vlak 3 skuif, verwelkom terwyl die EFF die "einde" van die afsonderingstydperk betreur het.
John Steenhuisen, DA-leier, het gesê dit is kritiek dat daar nou gered word wat te redde is in die ekonomie, maar dat dit eintlik ses weke te laat sal wees wanneer vlak 3 volgende week in werking sal tree.
"Daar was geen rasionele regverdiging om die aanvanklike afsonderingstydperk vir langer as die eerste drie weke te verleng nie, en hierdie verlenging het nou onherstelbare skade aan ons ekonomie aangerig. Die gevolglike swaarkry en lyding – en die uiteindelike voortydige sterftes van Suid-Afrikaanse burgers as gevolg hiervan – sou grootliks vermy kon word. Die regering en president Ramaphosa sal hiervoor moet pa staan."
Suid-Afrika gaan nou die negende week van die afsonderingstydperk binne en volgens Steenhuisen beteken dit die land se afsonderingstydperk is die tweede langste van sy soort in die wêreld naas Italië.
"Teen 1 Junie sal ons Italië verbygesteek het. Ons ekonomie kon skaars die aanvanklike drie weke deurstaan. Die verlenging kom teen 'n enorme koste vir miljoene en daar is baie min om daarvoor te wys. Suid-Afrikaners moes vir die afgelope maand en 'n half by die huis sit en kyk hoe alles wat hulle opgebou het in mekaar tuimel. Mense het dit gedoen omdat vir hulle gesê is dit is hulle deel van die ooreenkoms. Hulle deel van die sogenaamde maatskaplike pakt waarvan pres. Ramaphosa praat."
Volgens Steenhuisen behoort die inwerkingtreding van vlak 3 onmiddellik te gebeur en nie eers volgende week nie aangesien die afsonderingstydperk die ekonomie sowat R13 miljard per dag kos. "En selfs nou, vlak 3, gaan die irrasionele regulasies en uitsluitings voort. Daar is geen rede vir ondernemings soos haarsalonne om toe te bly as hulle onder dieselfde gesondheidsprotokolle as ander ondernemings kan werk nie.
"Daar is ook geen rede waarom sigarette verbode moet bly nie, aangesien die meeste rokers nie opgehou rook het nie, maar bloot hul onwettige sigarette elders koop. Ons doen 'n beroep op president Ramaphosa om vir ons die wetenskaplike regverdiging te gee vir die voortsetting van hierdie verbod, wat ons land honderde miljoene rande in belastinginkomste kos.
"Dit is ook nodig dat die president die grootste ontbrekende deel van die legkaart moet vul, naamlik die plan om die afgelope ses weke se ekonomiese verwoesting en die afgelope dekade se wanbestuur en plundering reg te stel."
Dr. Pieter Groenewald, VF Plus-leier, het in reaksie op pres. Ramaphosa se toespraak gesê die ontsluiting van Suid-Afrika se ekonomie vind te stadig plaas om ernstige langtermynskade te voorkom, veral gesien in die lig van die feit dat Ramaphosa opnuut bevestig het dat die inperking sy doel gedien het.
"Sakeondernemings kon lankal reeds met die korrekte gesondheidsprotokolle in plek in bedryf getree het. Vir baie kleiner ondernemings is dit reeds te laat en die effek daarvan sal 'n swaar las plaas op die land se reeds sukkelende ekonomie en sy groot werkloosheidsprobleem."
Die VF Plus het ook sy kommer uitgespreek oor die "talle irrasionele maatreëls" wat steeds geld. "Die VF Plus sal om hierdie redes voortgaan met sy saak om die geldigheid van die Rampbestuurswet en irrasionele inperkingsmaatreëls in 'n hof te laat toets. Baie van die maatreëls is volgens die VF Plus nie wettig nie aangesien dit ernstige inbreuk maak op mense se regte.
"Faktore soos die sentralisering van besluitneming oor die verlengde ramptoestand, 'n gebrek aan konsultasie en die oorsigrol van die parlement, is onaanvaarbaar aangesien die toekomsimplikasies van die staat se eensydige optrede enorm is vir die ekonomie en vir alle landsburgers."
Groenewald het verder gesê Ramaphosa se aankondigings dra geen amptelike status soos reeds gesien is in sy aankondiging oor tabakprodukte wat later omgekeer is nie.
"Regulasies is eers amptelik wanneer Nkosazana Dlamini-Zuma, minister van samewerkende regering en tradisionele sake, dit in die Staatskoerant laat publiseer. Dit is daarom belangrik om seker te maak presies wat die nuwe regulasies behels voordat op verdere optrede besluit kan word."
Die EFF het Ramaphosa se aankondiging met "diepe hartseer verwerp" aangesien dit volgens die party daarop neerkom dat die afsonderingstydperk in effek tot 'n einde kom. Die EFF het veral sy kommer uitgespreek oor alkohol wat weer verkoop mag word wanneer vlak 3 in werking tree. Volgens die party sal dit tot gevolg hê dat hospitale weer oorval word met alkohol-verwante gevalle en sal dit die pogings om plek te maak in hospitale vir Covid-19-gevalle ongedaan maak.
Die EFF het ook van die geleentheid gebruik gemaak om die raskaart te speel. Die party voer aan dat slegs wit mense tans veilig is van Covid-19 weens behoorlike sanitasie, behuising en gesondheidsorgtoestande.
"Dit moet op rekord gestel word dat die ANC-regering afstand gedoen het van sy verantwoordelikheid om die reg op lewe, veral van swart mense, te waarborg."
Alhoewel ek bly is dat ek weer mag werk ,is ek teleurgesteld dat tabakprodukte nogsteeds nie toegelaat word nie.
I don't know which is worse. The da for accepting this new level, although the damage to the economy is irreversible.
Or that julius and his playmates play the race card again.
It's the virus's fault. Or should i say, the bacteria.
Everyone on this political ladder is detroying this country. Taking away our rights and thinking you can get away with it. Please keep playing your games with our lives.
Any ladder can only hold so much weight.
By the looks if it, a few are a bit puffy.
Nou gaan die DA seker die hof saak los. Die ANC regering is te slim vir hulle. Elke keer as die ANC sien hier kom n hof saak dan verander hulle gou iets.
Geen politieke party gaan Pa staan vir besluite wat geneem is nie. Dit is ons, die gepeupel, die belastingbetaler wat Pa gaan moet staan. Iemand in die geskiedenis het gesê ons die kiesers moet ophou om na politiekuste te kyk om ons probleme op te los, politiekuste is ons probleem.
Tyd vir die EFF om dan iets positief te doen om swart lewens te bewaar – verskaf ontsmettingsmiddels en maskers gratis (teen julle onkoste natuurlik) vir julle bure in Alexandra, dan voel julle ten minste minder skuldig oor julle duur, veilige huise daar in die Noordelike voorstede.